Mie&Sie-lehdessä: Sairastumisen oireet huolestuttavat – mitä tehdä?

Viime kuussa ilmestyneessä asukaslehdessämme Mie&Sie kerrattiin miten toimia ja mihin ottaa yhteyttä sairastuessa. Tässä luettavaksesi lehden juttu.

Kun normaalit sairastumisen ensihoidot eivät auta tai terveydentila huolettaa, et jää yksin.

Muista Omaolo.fi

Arvioi oireesi Omaolossa täyttämällä oirearvio www.omaolo.fissä. Saat arvion hoidon tarpeesta ympäri vuorokauden ja tarvittaessa yhteyden meihin terveydenhuollon ammattilaisiin. Oirearvion lopuksi saat hoito-ohjeita ja tarvittaessa suoran mahdollisuuden päivystyksen sähköiseen ajanvaraukseen. Jos tarvitset apua, mutta vaivasi ei vaadi käyntiä vastaanotolla, voit lähettää oirearvion terveydenhuollon ammattilaisen arvioitavaksi.

Kiireetön hoito

Hyvinvointiasemamme palvelevat puhelimitse arkisin klo 7–20. Saat neuvoja ja apua numerosta 05 352 7260.

Päivystyksellisissä asioissa soita aina Päivystysapuun, p. 116 117

Päivystysapu 116 117 -puhelinpalvelu palvelee kaikkina päivinä ja vuorokauden aikoina (24/7). Soittopyynnön jättäminen on mahdollista joka päivä klo 8–20. Palvelu on maksuton.

Vain erittäin kiireellisissä akuuteissa tapauksissa päivystykseen kannattaa lähteä ilman yhteydenottoa etukäteen.

Päivystysapu tekstipalvelu

Henkilöille, jotka eivät kuule tai pysty tuottamaan puhetta on käytettävissä tekstipalvelu, josta löydät lisätietoa verkkopalvelustamme.

Kiireellinen hoito

Oireita, jotka vaativat kiireellistä arviota tai hoitoa ovat esimerkiksi

äkillisesti alkanut kova päänsärky

kova vatsakipu

äkillisesti merkittävästi alentunut yleisvointi

runsas verenvuoto

uusi rytmihäiriö.

Kiirevastaanotto arkipäivisin

Arkipäivisin kiireellinen hoito tapahtuu omalla hyvinvointiasemallasi, muina aikoina Honkaharjun kiirevastaanotolla tai Etelä-Karjalan keskussairaalan päivystyksessä.

Kiireellinen hätätilanne? Soita hätänumeroon 112

Henkeä uhkaavissa tilanteissa soita hätänumeroon 112. Tällaisia tilanteita ovat mm.

sydänpysähdys tai kova rintakipu

tajuttomuus

hengittämättömyys tai voimakas hengenahdistus

kouristelu

halvausoireet, kuten äkillinen raajan velttous tai puhevaikeudet

liikenneonnettomuus ja muut vakavat tapaturmat.

Lue juttu alla olevasta upotuksesta tai tästä linkistä.

https://issuu.com/peakpress/docs/mie_sie_1_2024_issuu/10

Etelä-Karjalan hyvinvointialueen asukaslehti Mie&Sie

Painetun lehden voi noutaa Etelä-Karjalan hyvinvointialueen toimipisteiden asiakastiloista, kirjastoista ja apteekeista. Voit lukea lehden myös alla olevan linkin takaa.

Siirry tästä asukaslehtemme sivulle.